[pic] | ЕВРОПЕЙСКА КОМИСИЯ |

Брюксел, 14.6.2010

COM(2010)308 окончателен

СЪОБЩЕНИЕ НА КОМИСИЯТА ДО СЪВЕТА, ЕВРОПЕЙСКИЯ ПАРЛАМЕНТ, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

План за действие във връзка с приложенията, базирани на глобалната навигационна спътникова система (ГНСС)

SEC(2010)716 SEC(2010)717

СЪОБЩЕНИЕ НА КОМИСИЯТА ДО СЪВЕТА, ЕВРОПЕЙСКИЯ ПАРЛАМЕНТ, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

План за действие във връзка с приложенията, базирани на глобалната навигационна спътникова система (ГНСС)

Въведение: За повече приложения на EGNOS и „Галилео“ в Европа

EGNOS съществува, нека я използваме!

EGNOS[1] — европейската спътникова система за повишаване на точността, проправяща пътя на „Галилео“, функционира от 1 октомври 2009 г. насам. Шест месеца преди това Комисията прие от Европейска космическа агенция собствеността върху системата от името на ЕС. Със своите три геостационарни спътника и 40 наземни станции, разпръснати из Европа и Северна Африка, EGNOS допълва глобалната система за позициониране (GPS), до която през 2000 г. Съединените щати предоставиха достъп за граждански цели без гарантиране на услугата.

Проведените през 2006 г. консултации на европейско ниво във връзка със зелената книга за приложенията на ГНСС потвърдиха широкоспектърния потенциал на областите на приложението на ГНСС в Европа, като се използват предлаганите от системата възможности за позициониране и определяне на скорост и време.

EGNOS предлага безплатни, усилени сигнали за спътникова навигация в Европа, които са десет пъти по-точни от GPS сигналите. Всички области на приложение, в които се използва информация за позициониране и скорост, могат да се възползват от тази повишена точност: всички видове транспорт благодарение на управлението на инфраструктурата и предоставянето на информация за геопозициониране, логистика, прецизно земеделие, гражданска защита и управление на извънредни ситуации, картографиране и поземлени регистри, рибарство, енергетика, управление на природните ресурси, минно дело, геонауки, метеорология, моделиране на изменението на климата, околна среда, правосъдие и правоприлагане, граничен контрол и т.н.

Друго предимство, което EGNOS може да предложи на гражданските ползватели, е достоверността на информацията, тоест доколко може да се има доверие на точността на предоставената от системата информация, като ползвателят получава автоматично уведомление, ако допусната от системата грешка е под границата на достоверност . Достоверността на информацията играе важна роля при приложенията за безопасност на човешкия живот в сферата на транспорта (всички видове транспорт, управление на летищата, автоматизирани превозни средства) търговско приложение от чувствително естество (локализиране с високо ниво на прецизност на нефтени платформи, логистика, транспортиране на опасни стоки) или приложения от изключителна важност по отношение на отговорността, изискващи правна намеса (възстановка на пътнотранспортни произшествия, начисляване на такси за ползване на пътища, синхронизиране на електроенергийни и телекомуникационни мрежи).

Европа трябва да получи своя дял от световния пазар на приложенията на ГНСС надолу по веригата

Понастоящем EGNOS, заедно с GPS сигнала, а в бъдеще и „Галилео“, подобрява инфраструктурата по пътя към световен пазар за ГНСС продукти и услуги, наречени приложения на ГНСС надолу по веригата. През 2008 г. този пазар възлизаше на 124 млрд. EUR.

Пазарът се основава главно на базови сигнали за определяне на местоположението и времето, но се очаква да бъде повлиян благоприятно от заплануваното въвеждане на установяване на автентичност и кодиране на сигналите. Според предвижданията на експертите продуктите и услугите, свързани с мобилните телекомуникации и мобилните устройства за лична употреба, ще представляват 75 % от обема (52 % от приходите) на този пазар, интелигентните пътни транспортни системи — 20 % (44 % от приходите), а 5 % (4 % от приходите) ще бъдат от други сфери на приложение.

Независимо от инвестициите на Европа в нейната инфраструктура за ГНСС и достъпността на EGNOS делът на европейската промишленост на световния пазар на приложения на ГНСС е нисък в сравнение с дела, който Европа може да постигне в други сектори на високите технологии, където този дял спокойно достига една трета. Това представлява проблем, тъй като:

- Приложенията, базирани EGNOS, а след това и на „Галилео“, значително биха допринесли за развитието на общество, основано на знанието, и за създаването на работни места с висока стойност в ЕС. Следователно Европа пропуска огромна възможност, ако не получи подходящ дял от очакваните икономически ползи от приложенията на ГНСС. Също така, ако „Галилео“ и EGNOS не се превърнат в основния стандарт за ГНСС в Европа много области на приложение може да застинат с технологии, които ще им попречат да се възползват от добавената стойност на по-нови модерни услуги.

- Ограниченото използване на приложенията, базирани на EGNOS и „Галилео“, води до критична зависимост, тъй като технологиите на ГНСС са широко разпространени и предоставят жизненоважна информация за местоположението, навигацията и разположението във времето за цяла гама ежедневни дейности, от която зависи цял спектър от дейности във всекидневния живот, както и сигурността и социалното и икономическото развитие на Европа. Разчитайки единствено на приложения, базирани на системата GPS, ЕС би бил уязвим при потенциална липса на GPS, който е извън контрола на ЕС, тъй като неговото първостепенно предназначение е да поддържа военните операции на трета държава.

Подобно на глобалната мрежа Интернет разпространението на услуги на ГНСС е огромно. Според най-скорошните и сдържани оценки общите ползи от програмите на ЕС в областта на ГНСС за промишлеността на ЕС, гражданите и държавите-членки се оценяват на между 55 и 63 млрд. EUR през следващите 20 години, като най-значителните ползи ще бъдат получени от непреки приходи от различните видове промишленост надолу по веригата (между 37 и 45 млрд. EUR). Следователно, недостатъчното навлизане на приложенията на ГНСС на ЕС е проблем, който засяга цялото европейско общество по много начини[2].

Същевременно несигурността около европейската ГНСС разклаща доверието в потенциалната стопанска дейност надолу по веригата. Нарастващата „конкуренция“ от трети държави (САЩ, Русия, Китай, Индия, Япония, които признават стратегическото значение на ГНСС и заявяват намерението си да разгръщат капацитета на системата за граждански цели, което включва разработването от съответната им промишленост на приложения, базирани на тяхна собствена система) също е изменила условията за разработването на приложенията на ГНСС в ущърб на европейските участници, тъй като е възможно тези системи да бъдат въведени в експлоатация приблизително по същото време като „Галилео“.

Така че, с оглед на новата действителност пред програмите на ЕС в областта на ГНСС, е необходим подробен план за действие, който да укрепи доверието на хората в тези програми, да насърчи развитието на приложения надолу по веригата, базирани на EGNOS и „Галилео“, и да постигне най-бързо, задълбочено и широкообхватно развитие на приложения във всички области, за да се извлече максимална полза от инфраструктурата на ЕС.

Каква е ролята на ЕС?

Потенциалните ползи от приложенията на ГНСС се простира в няколко сфери на провеждане на политики, координирани на европейско равнище, сред които стратегията „ЕС 2020“ и нейната водеща инициатива „Индустриална политика за ерата на глобализацията“, безопасността на транспорта, околната среда и прилагането на общата селскостопанска политика. И тъй като приемането на ГНСС на ЕС често изисква съобразяване с международни правила или сертифициране на европейско ниво, са нужни действия на европейско равнище, за да се избегне двойната работа и пилеенето на усилия на равнището на държавите-членки.

Запазването на статуквото и непредприемането на действия от страна на ЕС би довело до откъслечни или некоординирани действия от страна на държавите-членки и би запазило сегашното ниско равнище на навлизане на приложенията на ГНСС на ЕС, би ограничило ефективността на новите приложения, би създало пречки пред свободното движение на стоки и услуги и би довело до неравностойно третиране на европейските граждани.

Тъй като Комисията управлява „Галилео“ и EGNOS от името на ЕС, тя трябва да осигури най-добра възвращаемост на инвестициите в тези програми. Комисията ще трябва също да мобилизира средства, предназначени за научноизследователска и развойна дейност, от различни програми за научни изследвания.

Затова бяха събрани предложения за действие на равнище ЕС посредством широко допитване, започнало със спомената по-горе зелена книга от 2006 г. относно приложенията на спътниковата навигация. Бяха проведени няколко проучвания на пазара и анализи на разходите и ползите от Комисията и други европейски заинтересовани страни, сред които няколко държави-членки. Също така се зародиха няколко идеи чрез покани за представяне на предложения за научноизследователска дейност по Шеста и Седма рамкова програма на ЕС за научни изследвания или покани за представяне на идеи, като например конкурса „GALILEO Masters“.

Броят на областите, в които може да бъдат разработени приложенията, е огромен, но бюджетните ограничения налагат действията на Комисията да се съсредоточат върху органичен набор от сфери, които имат най-голямо влияние. Останалите области на действие са оставени на други действащи лица и на въздействието на пазарните сили. Освен тези приоритетни области Комисията предлага да бъдат насърчени иновациите във всички области посредством хоризонтално действие за подобряване на по-масовото разпространение на ГНСС на ЕС.

Програма за действие в конкретните приоритетни области

Сред посочените по-горе области на приложение беше даден приоритет на области, в които приложенията на ГНСС могат да имат най-голям принос по отношение на:

- постигането на целите на ЕС (растеж, работни места, общество, основано на знанието);

- непреките икономически и социални ползи (включително по отношение на потреблението на енергия);

- положителното въздействие върху вредните емисии и другите видове замърсяване;

- положителното въздействие върху функционирането на единния пазар и трансграничната търговия;

- положителното въздействие върху оперативната съвместимост на приложенията;

- връзката с интересите, появилите след допитванията и поканите за представяне на идеи и бизнес проектите;

- влиянието на Европейската комисия и органите на държавите-членки;

- сроковете и възможностите (EGNOS вече е на разположение, скоро предстои валидирането в орбита на „Галилео“, чийто пълнен оперативен капацитет (FOC) ще бъде налице едва по-късно);

- специфичната добавена стойност, произтичаща от конкурентните предимства на EGNOS и „Галилео“: установяването на автентичността, достоверността на информацията, голямата точност при определяне на местоположението, навигация и определяне на времето.

Този процес доведе до съсредоточаване на плана за действие за периода до 2013 г[3]. върху областите, оцветени в по-тъмно в таблицата (вж. фигура 1): приложения за мобилни устройства за лична употреба и мобилни телефони; автомобилен транспорт; въздухоплаване; морски транспорт и рибарство; прецизно земеделие и опазване на околната среда; гражданска защита и наблюдение.

Фигура 1: Подреждане по важност на сегментите на ГНСС

Приоритет във всяка област се отдава на действията, считани за най-рентабилни, или на такива, които в най-голяма степен зависят от съществуването на EGNOS, както и на действията, за чието провеждане Европейската комисия разполага с най-добрите механизми (като се прилага принципът на субсидиарност).

Инструментите ще бъдат подбрани сред тези, използвани традиционно от Комисията: по-специално координиране между органите, разпространение на информация, повишаване на осведомеността и евентуално приемане на регулаторни мерки (след извършване на конкретни оценки на въздействието), когато пазарните сили са преценени като недостатъчни.

Действия по сертифициране, стандартизация и координация

Въздухоплаването е първата област на приложение, за която е предназначена системата EGNOS. Предоставяната от EGNOS услуга „Безопасност на човешкия живот“ беше замислена за нуждите на въздухоплаването. Сред потенциалните ползватели на ГНСС са не само големите международни авиокомпании, но и операторите на въздухоплавателни средства от авиацията с общо предназначение и хеликоптери. За летищата биха могли също да представляват интерес услугите на ГНСС за управление на наземния трафик. Научноизследователски и развойни проекти показват, че малките, но изцяло оборудвани летища могат значително да подобрят и увеличат трафика си, използвайки ГНСС вместо да инсталират употребяваното в момента скъпо наземно оборудване. .

Политиката за единно небе и стратегията за изследване на управлението на въздушното движение (УВД) в единното европейско небе (SESAR)[4] също се основават на ГНСС. Поради това е от първостепенно значение сертифицирането на EGNOS за целите на гражданската авиация.

Действие 1 : Сертифицирането на EGNOS беше поискано от гражданската авиация (чрез Европейската агенция за авиационна безопасност (EASA) и съгласно стандартите на Международната организация за гражданско въздухоплаване (ИКАО) и включва сертифициране на системата и на нейния оператор.

Навлизането на EGNOS в Европа, Wide Area Augmentation System (WAAS) в САЩ и други спътникови системи за повишаване на точността в Далечния Изток ще осигури непрекъснатост на услугата от Америка до Азия за въздухоплавателни средства, оборудвани със SBAS. Понастоящем EGNOS има покритие над Западна и Централна Европа. Обхватът ѝ ще бъде разширен на изток и на юг в Средиземноморския регион. Подобни системи, обхващащи Африка, ще улеснят връзките на континента с Европа. Съществуващият спътников сегмент на EGNOS би могъл да бъде част от решението.

Действие 2: Европейската комисия ще извърши подготвителна работа по предоставянето на покритие от SBAS за Близкия Изток, Източна и Северна Европа, еквивалентно на нивото на функционалност на EGNOS в ЕС. На предстоящата среща на високо равнище ЕС—Африка Комисията ще предложи варианти за създаване на SBAS в Африка.

Пазарът на телекомуникационни услуги, който към момента по своя размер заема водеща позиция (75 % от световния пазар на ГНСС продукти и услуги), изисква неголеми инвестиции за разработването на повечето си приложения, ако са налице евтини, широкодостъпни приемници (напр. от производителите на мобилни телефони).

Действие 3 : Европейската комисия ще насърчава производството на чипове и мобилни устройства, съвместими с „Галилео“ и EGNOS, с помощта на промишлено сътрудничество със страните, притежаващи ГНСС, и с производителите на приемници.

Някои бъдещи приложения за интелигентните транспортни системи (ИТС) за автомобилен транспорт, включително модерните системи в помощ на водача (Advanced Driver Assistance Systems, ADAS), ще се базират на предлаганите от „Галилео“ функции за установяване на автентичност и достоверността на информацията. Това ще наложи създаването на орган и процедури за сертифициране в сътрудничество с производителите на моторни превозни средства, на електроника и операторите по поддръжка на пътищата.

Действие 4 : Ще бъде проучено сертифицирането на „Галилео“ за модерните системи в помощ на водача.

Навигационните приложения на „Галилео“ и EGNOS в голяма степен биха подобрили контрола и наблюдението на морския транспорт, включително на пристанища, крайбрежни зони или на опасни плавателни търговски пътища като Ла Манша. ГНСС е също така възлов инструмент за новите европейски системи за наблюдение на трафика (разпознаване и проследяване на дълги разстояния (LRIT). Използваната също в планински и пустинни области услуга на „Галилео“ при издирване и спасителни операции е предназначена конкретно за целите на безопасността на риболовците и моряците. Улеснявайки проследяването на кораби, „Галилео“ може да подпомогне и митническите процедури. Друго приложение е при вътрешните водни пътища, където ГНСС, със своята по-голяма прецизност, би бил важен източник на данни за речните информационни услуги (RIS). За всички тези приложения от решаващо значение за безопасността се изисква сертифициране.

Действие 5: Приемането на EGNOS, а след това и на „Галилео“ за целите на морския транспорт ще бъде в сътрудничество с Международната морска организация (ИМО), като се вземе под внимание Международната конвенция за безопасност на човешкия живот на море (SOLAS).

Действие 6: Признаване на капацитета на „Галилео“ за издирване и спасяване от организацията Cospas-Sarsat.

Кампании за разпространение и обмен на информация, и повишаване на осведомеността

Автомобилният транспорт е вторият по размер пазар на ГНСС (около 20 % от световния пазар на ГНСС продукти и услуги). ИТС за автомобилен транспорт могат в голяма степен да се възползват от услугите на ГНСС. Използването на ГНСС например беше вече препоръчано от Европейската директива относно оперативната съвместимост на електронни системи за пътно таксуване[5] или от Регламента относно условията за транспорт на живи животни[6]. Планът на Европейската комисия за действие за интелигентните транспортни системи[7] и придружаващата го директива[8] третират насърчаването на услугите на ГНСС в рамките на конкретни приложения на ИТС (спешни повиквания от превозните средства (eCall), събиране на пътни такси за изминато разстояние (ТОЛ такси), места за паркиране за тежкотоварни автомобили и т.н.). Планът за действие в областта на логистиката[9] представлява друга възможност за разработване на приложения на ГНСС за проследяване на контейнери в реално време или за предотвратяване на кражби. Нивото на осведоменост за EGNOS обаче е много ниско сред заинтересованите лица в сферата на ИТС.

Действие 7 : Европейската комисия ще организира кампания за повишаване на осведомеността, която ще включва и изпитвания, доказващи ползите от EGNOS, и маркетингова кампания, насочена към областта на автомобилния транспорт.

След сертифицирането на EGNOS за целите на авиацията ще е необходимо да бъде повишена осведомеността за съществуването на услугите сред действащите лица в гражданската авиация и авиацията с общо предназначение, включително сред производителите на въздухоплавателни средства и летищните власти.

Действие 8 : Заедно с Евроконтрол Европейската комисия ще се ангажира с провеждането на кампания за повишаване на осведомеността и разработване на пазара, насочена към производителите на въздухоплавателни средства, авиацията с общо предназначение и малките летища.

Също така е необходимо да бъде повишена осведомеността за новите услуги, предоставяни от EGNOS, а след това и от „Галилео“, в сферата на морските дейности сред производителите на оборудване, корабостроителите, пристанищните администрации и собствениците на кораби (риболовни, увеселителни, търговски).

Действие 9 : Европейската комисия ще се ангажира с кампания за повишаване на осведомеността, насочена към производителите на оборудване, корабостроителите, пристанищните администрации и собствениците на кораби.

EGNOS вече се използва от някои земеделски стопани в Европа. Точността и надеждността на системата им помага да пестят време, гориво, вода и химически продукти. Отвъд областта на селското стопанство ГНСС може да помогне за опазването на околната среда и управлението на природните ресурси, тъй като представлява незаменим източник на данни в комбинация с други източници на измервания, например инициативата GMES (Глобален мониторинг за околната среда и сигурността). Основната цел в тази област е да се повиши осведомеността на потенциалните ползватели на ползите от ГНСС.

Действие 10 : Европейската комисия ще организира кампания за повишаване на осведомеността, насочена към селското стопанство и други дейности, свързани с управление на природни ресурси.

Предлаганите от „Галилео“ услуги с добавена стойност заедно с инициативата GMES ще помагат при управлението на хуманитарни катастрофи, за потушаване на горски пожари и за спасяване на хора в опасност. Те ще имат възлово значение за сигурността, помагайки за контрола на границите и наблюдението на морските зони.

Действие 11 : Европейската комисия ще се стреми към повишаване на осведомеността и координиране не дейностите на държавите-членки във връзка с гражданската защита.

Регулаторни мерки

Възможно е да се окажат необходими някои регулаторни мерки, когато ГНСС внася добавена стойност към безопасността на автомобилния транспорт (например мониторинга на транспорта на опасни товари или за обществения превоз на пътници на големи разстояния), за ефективността на превоза на стоки или за подобреното управление на трафика; тези мерки ще допълнят плана за действие за интелигентните транспортни системи и плана за действие в областта на логистиката, и по-специално действията по него по точка 3.2. (eCall) и 4.1. (по отношение на отворена бордова платформа). За целта ще бъдат извършени конкретни оценки на въздействието.

Действие 12 : Европейската комисия ще проучи целесъобразността на някои директиви: една относно базираното на ГНСС наблюдение на автобусите за превоз на дълги разстояния и една относно базираната на ГНСС логистика, при която се използва съчетание от различни видове транспорт. По отношение на базираното на ГНСС наблюдение на транспорта на опасни превози Европейската комисия ще разгледа различни варианти за използването на телематика, съвместно разработена на международно равнище (например ИКЕ на ООН[10] и OTIF[11]).

Действие 13 : Европейската комисия ще проучи целесъобразността от изменение на регламента за цифровите тахографи, и по-специално да се извлече полза от наличието на базирана на ГНСС проверена информация за позиционирането, времето и скоростта.

Някои бъдещи дейности в областта на ИТС за автомобилен транспорт (включително ADAS, защита срещу кражба, записващи устройства на данни за произшествия и системи за възстановка на произшествия) ще изискват предаване на електронна идентификация и местоположение на превозните средства.

Действие 14: Европейската комисия ще проучи целесъобразността от директива за превозни средства, оборудвани с базирана на ГНСС функционална бордна единица за радиочестотна идентификация (RFID), за да предоставя информация за проверената позиция и електронната идентификация на превозното средство, като едновременно с това взема под внимание правилата за защита на неприкосновеността на личния живот и данните.

Общата селскостопанска политика, която също разглежда екологичните фактори, увеличава необходимостта от подробна информация за точното разположение на обекти и животни.

Действие 1 5: Европейската комисия ще се стреми да въведе използването на EGNOS и „Галилео“ в системите за управление и контрол на програмите на ЕС (например общата селскостопанска политика).

Хоризонтални действия

Втората група действия включва хоризонтални дейности, с които се цели развитие на широк набор от приложения в различни области и подобряване на иновациите, включително непредвидените начини за използване от страна на самите потребители на услугите ГНСС, както се случи това с Интернет.

Например новите приложения за индивидуални устройства и мобилни телефони се очаква да се развиват „отдолу нагоре“ в зависимост от широкоразпространеното наличие на евтини приемници.

Действие 16 : Европейската комисия ще финансира научноизследователска и развойна дейност с цел намаляване на цената на приемниците, което ще допълва действие 3.

ГНСС предоставя нови и несложни средства за установяване на точното положение на фиксирани точки. Те могат да допринесат за изработване на точна база данни за цифрови карти и несъмнено са полезни от гледна точка на много области на приложения, които се основават на системи за географска информация, като се започне от бази данни за картографията, технически карти или създаване и/или актуализиране на регистрите на земеползването. В това отношение събирането на данни трябва да отговаря на съществуващите правила по Директива 2007/2/EО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE)[12] и правилата за прилагането ѝ.

Действие 17 : Европейската комисия ще насърчава използването на EGNOS и „Галилео“ в земемерните работи в държавите-членки и трети държави. Възможностите на EGNOS и „Галилео“ за подобряване на актуалността на географските бази данни ще бъде проучена по-специално чрез обмен на добри практики и координация между държавите-членки.

Много приложения на ГНСС трябва да съчетават услугите, свързани с наблюдението на Земята, като например основните услуги на GMES и далекосъобщителните услуги.

Действие 18 : Европейската комисия ще работи за увеличаване на полезното взаимодействие между „Галилео“, GMES, GEOSS[13] и далекосъобщителните програми, които ръководи, с оглед на подобряване на комбинираните услуги.

За да може приложенията да се развиват във възможно най-много области, техническите спецификации на ГНСС, правната и икономическата информация трябва да бъде предоставена на ползвателите и разработчиците на приложения в световен план. Ползвателите трябва да могат да обменят опит и практики, а разработчиците да разполагат с набор от средства, които да улесняват работата им.

Действие 19 : Европейската комисия ще създаде международен форум за приложенията EGNOS и „Галилео“, в рамките на който ползвателите, разработчиците, управителите на инфраструктура и доставчиците на системи ще могат да обменят гледни точки, които да обогатят европейския проект за развитие на ГНСС.

Действие 20 : Европейската комисия ще създаде и поддържа виртуален информационен център и ще провежда комуникационна кампания за повишаване на общата осведоменост. Това ще послужи също така за (получаване на ?)обратна връзка, като тези мнения обогатят спецификациите за развитието на EGNOS и „Галилео“.

Малките и средните предприятия (МСП) са ключовите действащи лица и с най-голяма вероятност могат да създават работни места в иновативни сектори. Те трябва да са запознати с новите възможности, предлагани от EGNOS и „Галилео“, за да се ангажират с научноизследователска дейност. Трябва да се окаже подкрепа на МСП в достъпа им до финансиране при прехода им от научноизследователска дейност към прототипи и продукти.

Действие 21 : Европейската комисия ще повиши осведомеността между МСП чрез два инструмента на програма „Предприемачество и иновации“ (ППИ): специално действие от страна на мрежата ? Enterprise Europe Network и схемата за ваучери за иновации на ГНСС в рамките на „Иновационно партньорство за спътникови услуги“.

Действие 22 : Европейската комисия ще се опита за осъществи връзки между инвестиционни програми, управлявани от Европейската инвестиционна банка от името на Европейския съюз (например по програма „Конкурентоспособност и иновации“), и други програми (например програмата за трансфер на технологии, управлявана от Европейската космическа агенция).

Предложена е конкретна мярка за насърчаване на базираните на ГНСС иновации във възможно най-много приложения, която се основава на съществуваща инициатива за изобретатели и с подкрепата на европейските региони:

Действие 23 : Заедно с Европейската надзорна агенция на ГНСС Европейската комисия ще оказва подкрепа за създаването на международен механизъм, за да бъдат отличавани, например регионалните организации, които насърчават приложенията, базирани на EGNOS и „Галилео“ в широк набор от области, включително социалните услуги за възрастни хора или хора с увреждания и лица с намалена подвижност.

Научните изследвания върху приложенията се оказаха полезни, например увеличаване на употребата на Интернет. При липсата на военно финансиране подкрепата на Европейския съюз за научни изследвания в областта на гражданските приложения на ГНСС представлява важен стимул за европейските университети, научноизследователски центрове, МСП и голямата промишленост.

Действие 24 : През 2011 г. Европейската комисия ще отпусне 38 млн. EUR по 7-та РП на голям спектър от предложения за научни изследвания върху приложенията на ГНСС и ще потърси допълнително финансиране чрез средносрочния преглед на 7-та РП, за да може да се организират поканите за представяне на предложения всяка година.

Необходимост от увеличение на финансирането на ЕС за научноизследователска и развойна дейност

Безспорно научните изследвания са най-добрият източник на иновации. Изразходваните за научни изследвания средства имат пряко въздействие върху внедряването на нови технологии.

ГНСС обаче не може да бъде считана за традиционен пазар, тъй като американските, руските и китайските системи са под контрол на военните и техните спецификации се обуславят по-скоро от военни съображения, отколкото от търговски: стопанските отрасли на тези държави могат да се ползват пряко от програмите за военно финансиране за разработването на приложения и услуги до момент, в който те станат годни да бъдат предложени на гражданския пазар.

Например американските федерални програми за военно финансиране за разработването на приложения и услуги по ГНСС се изчисляват в рамките от 200 млн. до 500 млн. EUR на година, докато за сравнение финансирането от страна на Европейския съюз за граждански приложения възлиза средно на 15 млн. EUR годишно[14] (вж. фиг. 2). Тъй като Европа поставя ударението върху гражданските приложения на EGNOS и „Галилео“, общото финансиране от страна на ЕС за научноизследователска и развойна дейност (включително националните програми) трябва да си постави като цел равнището на публичните инвестиции на САЩ в приложения на ГНСС с оглед на това да се гарантира, че системата „Галилео“ е изцяло оползотворявана и конкурентоспособна.

По отношение на средствата, отпуснати от бюджета на ЕС, настоящият размер на средствата, предназначени за научноизследователска и развойна дейност по ГНСС, е много нисък в сравнение с други високотехнологични сектори: например като средни стойности в научноизследователска и развойна дейност в сектора на информационните и комуникационните технологии (ИКТ) се влагат 3 пъти повече средства, отколкото за ГНСС на ЕС при еднакъв оборот в ЕС[15].

Ако ЕС реши да възстанови сумата от 400 млн. EUR, оттеглени през 2008 г. от Седмата рамкова програма на Европейския съюз за научни изследвания, технологично развитие и демонстрационни дейности (2007—2013 г.)[16] (7-та РП) за финансиране на инфраструктурата, той ще трябва да увеличи финансирането за научноизследователска и развойна дейност по приложенията на ГНСС до около 100 млн. EUR на година, считано от 2010 г. Това би представлявало по-малко от 10 % от бюджета за инфраструктурата на ГНСС.

При липсата на неусвоени средства по текущата многогодишна финансова рамка (МФР) за периода 2007—2013 г. увеличението на финансирането от страна на ЕС на научноизследователската и развойната дейност би изисквало или преразпределение в рамките на бюджета за 7-та РП, или допълнителни инвестиции от държавите-членки в тази област.

(в милиони евро) | 2007—2009 г. | 2010 г. | 2011 г. | 2012 г. | 2013 г. | 2010—2013 г. | 2007—2013 г. |

ФИНАНСОВИ НУЖДИ В ОБЛАСТТА НА НАУЧНОИЗСЛЕДОВАТЕЛСКАТА И РАЗВОЙНА ДЕЙНОСТ ПО ГНСС | 80 | 100 | 100 | 100 | 100 | 400 | 480 |

Отпуснати по линия на 7-та РП за крайните ползватели на ГНСС за научноизследователска и развойна дейност | 65 | 0 | 38 | 0 | 0 | 38 | 103 |

Отпуснати по линия на 7-та РП за научноизследователска и развойна дейност по технологията ГНСС | 15 | 0 | 0 | 0 | 0 | 0 | 15 |

Фигура 2: ФИНАНСОВИ НУЖДИ В ОБЛАСТТА НА НАУЧНОИЗСЛЕДОВАТЕЛСКАТА И РАЗВОЙНАТА ДЕЙНОСТ ПО ГНСС

Ако ЕС и държавите-членки не предприемат действия, пазарът ще бъде зает от чуждестранни компании, които са се ползвали от военното финансиране за създаване на базата си, за постигане на критична маса и придобиване на доминиращо положение. Въпросът не е само икономически: след като Европа е създала своята независима структура ГНСС, е необходимо тя да поддържа независимостта ѝ и по отношение на приложенията: информацията за позиционирането и времето са ресурси, които са необходими в изключително много области; повече от 6 % от общия БВП на Европейския съюз зависи от нея.

Перспективи

Този план за действие ще бъде редовно актуализиран по подобие на постоянно действаща програма: целите му се простират след 2020 г., но настоящата серия от действия поставя ударението върху периода 2010—2013 г. Първи преглед на настоящото предложение може да се извърши след приемането на план за експлоатацията за „Галилео“ за периода след 2013 г., тъй като всяко действие може да бъде засегнато от характеристиките на бъдещите услуги, особено по отношение на графика за започване, ценовите политики, отговорността и интелектуалната собственост.

Може също така да са необходими корекции вследствие на приемането на решения за допълнителното финансиране за научни изследвания върху приложенията или решения за разширението на инфраструктурата на EGNOS към региони извън Европа. Докато в настоящия план се поставя ударението върху приложенията на EGNOS, в бъдещите версии постепенно приоритетите ще се изместват към приложенията на „Галилео“. Също така макроеконометричен модел и инструменти ще бъдат разработени с оглед на мониторинга на въздействието на плана, за да бъдат събирани мненията и да бъдат използвани в процеса на преглед.

Предложеното действие ще бъде предприето от Европейската комисия и свързаните с нея агенции и ще включва националните и регионалните органи в държавите-членки и други заинтересовани страни, ако е необходимо.

[1] EGNOS: Европейска геостационарна служба за навигационно покритие.

[2] В настоящото съобщение няма да бъде засегнат въпросът за потенциалните преки приходи от европейската ГНСС; няма да бъдат засегнати и действия, конкретно свързани с публично регулирана услуга, достъпът до която е ограничен до органите на държавите-членки. И двата въпроса ще бъдат разгледани в отделен документ.

[3] Европейската комисия ще продължи да наблюдава пазара и да оценява въздействието от действието с оглед на адаптиране на приоритетните области при актуализиране на плана за действие.

[4] УВД: Управление на въздушното движение

[5] Директива 2004/52/ЕО от 29 април 2004 г. за оперативната съвместимост на електронни системи за пътно таксуване в Общността

[6] Регламент (ЕО) № 1/2005 на Съвета от 22 декември 2004 година относно защитата на животните по време на транспортиране и свързаните с това операции и за изменение на Директиви 64/432/ЕИО и 93/119/ЕО и Регламент (ЕО) № 1255/97

[7] COM(2008) 886.

[8] COM(2008) 887.

[9] COM(2007) 607.

[10] ИКЕ на ООН: Икономическа комисия за Европа на Организацията на обединените нации.

[11] OTIF: Междуправителствената организация за международни железопътни превози.

[12] OВ L 108, 25.4.2007 г., стр. 1—14.

[13] GEOSS: Глобалната мрежа от системи за наблюдение на Земята.

[14] Финансирането на научноизследователската и развойната дейност по 7-та РП за сегмента на крайните потребители (приложения, стандартизация и сертификация, приемници, свързани с международни проекти, развитие на мисиите) достигна 27 млн. EUR през 2007 г., 40 млн. EUR през 2008 г. и 38 млн. EUR през 2011 г. Това представлява средно 15 млн. EUR на година за периода 2007—2013 г. Освен това, през 2007 г. по линия на 7-та РП бяха отделени 15 млн. EUR за научноизследователска дейност по технологията ГНСС.

[15] По време на 7-та РП 8,3 млрд. EUR бяха отделени за ИКТ (средно 1,2 млрд. EUR на година) за оборот в ЕС от 680 млрд. EUR през 2009 г. За сравнение средното финансиране на крайните ползватели на ГНСС за научноизследователска и развойна дейност е 15 млн. EUR, допринасящи за оборот от 25 млрд. EUR.

[16] ОВ L 412, 30.12.2006 г., стр. 1.